ખંભાત તાલુકાનું કાણીસા ગામ કોઢનો રોગ નાબૂદ કરવાની વિશેષતાને લીધે અને વીરપુર-ખેરાલી ગંધારી તેની નુકસાનકારક પ્રાકૃતિક વિશેષતાને લીધે કહેવતમાં સ્થાન પામ્યું છેઃ કણીસાનો કુંડ, દૂધિયું તળાવ ને ગંગલો કૂવો, આ જનમે જે ના ન્હાય, તે જીવતો મૂવો, વીરપુરની વાયરી ને ખેરાલીની ટાઢ, એથી ના મરે તો ગંધારીમાં કાઢ. પ્રસિદ્ધ તીર્થધામ ડાકોરમાં તથા ભાલ વિસ્તારના વૌઠાના જાણીતા મેળામાં યાત્રાળુઓ મોટી સંખ્યામાં, અનેક અગવડો છતાં શ્રદ્ધાભક્તિ યા મોજ માટે ઊમટતા હોય છે, જેનો અગવડ અને આનંદભર્યો અનુભવ અભિવ્યક્ત થાય છે. ડાકોર મંદિર સુંદરધામ, ઉપર ફરકે ધોળી ધજા, ખાવા-પીવાનું કંઈ ના મળે, ધોતિયાં ધોવાની ભારે મજા વૌઠાનું મેળું ને ખાવાનું કેળું, સૂવાનું વેળું ને રહેવાનું ભેળું.